ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Σεπτεμβρίου 1993 για την περάτωση της διαδικασίας αντιντάμπινγκ όσον αφορά τις εισαγωγές ακατέργαστου μαγγανίου που περιέχει άνω του 96 % κατά βάρος μαγγάνιο καταγωγής Λαϊκής Δημοκρατίας της Κίνας

(93/519/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,

Μετά από διαβουλεύσεις στο πλαίσιο της Συμβουλευτικής Επιτροπής που προβλέπεται στον προαναφερόμενο κανονισμό,

Εκτιμώντας ότι:

(1) Στις 10 Νοεμβρίου 1991, η Επιτροπή έλαβε καταγγελία εκ μέρους του Επιμελητηρίου Ηλεκτρομεταλλουργίας και Ηλεκτροχημείας (Παρίσι, Γαλλία), εξ ονόματος του μόνου κοινοτικού παραγωγού ακατέργαστου μαγγανίου που περιέχει άνω του 96 % κατά βάρος μαγγάνιο (εφεξής καλούμενο ακατέργαστο μαγγάνιο). Η καταγγελία περιείχε αποδεικτικά στοιχεία ως προς την άσκηση πρακτικής ντάμπινγκ και ως προς τη ζημία που έχει προκληθεί, τα οποία στοιχεία θεωρήθηκαν επαρκή για να δικαιολογήσουν την κίνηση της διαδικασίας. Κατά συνέπεια, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ σχετικά με τις εισαγωγές στην Κοινότητα ακατέργαστου μαγγανίου, που υπάγεται στον κωδικό ΣΟ ex 8111 00 11, καταγωγής Λαϊκής Δημοκρατίας της Κίνας, και άρχισε έρευνα.

(2) Η Επιτροπή ενημέρωσε δεόντως τους ενδιαφερόμενους εξαγωγείς και εισαγωγείς, τον αντιπρόσωπο της Λαϊκής Δημοκρατίας της Κίνας και τον καταγγέλλοντα. Τα ενδιαφερόμενα μέρη είχαν την ευκαιρία να γνωστοποιήσουν τις απόψεις τους και να ζητήσουν ακρόαση.

(3) Η Επιτροπή έλαβε γνώση και εξακρίβωσε όλες τις πληροφορίες που ήσαν αναγκαίες για τον προκαταρκτικό προσδιορισμό. Εφόσον η Κίνα δεν είναι χώρα με οικονομία της αγοράς, η κανονική αξία καθορίστηκε από πληροφορίες που προήλθαν από τρίτη χώρα με οικονομία της αγοράς, στην εν λόγω περίπτωση τις ΗΠΑ. Διενεργήθησαν έρευνες στις εγκαταστάσεις των ακολούθων εταιρειών:

Κοινοτικός παραγωγός:

- Pechiney Electrometallurgie (Paris, France).

Παραγωγός ανάλογης χώρας:

- Kerr-McGee Corp. (Oklahoma, USA).

(4) Η έρευνα για την ύπαρξη ντάμπινγκ κάλυψε την περίοδο από 1ης Ιανουαρίου 1991 έως 31 Δεκεμβρίου 1991.

(5) Κατά τη διάρκεια της εν λόγω έρευνας, η Επιτροπή διαπίστωσε, βάσει των πληροφοριών που έλαβε από τον μοναδικό κοινοτικό παραγωγό ακατέργαστου μαγγανίου, ότι ο τελευταίος αποφάσισε να σταματήσει την παραγωγή, και βρίσκεται ήδη υπό σταδιακή μείωση των εργασιών παρασκευής. Κατά συνέπεια, εφόσον η κοινοτική παραγωγή του προϊόντος, που αφορά η παρούσα διαδικασία, έχει σταματήσει, τα προστατευτικά μέτρα δεν είναι πλέον αναγκαία, Η διαδικασία πρέπει συνεπώς να περατωθεί.

(6) Ζητήθηκε η γνώμη της Συμβουλευτικής Επιτροπής η οποία δεν προέβαλε αντιρρήσεις.

(7) Ο καταγγέλλων ενημερώθηκε σχετικά με την πρόθεση της Επιτροπής να περατώσει τη διαδικασία και δεν προέβαλε αντιρρήσεις,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές ακατέργαστου μαγγανίου που περιέχει άνω του 96 % κατά βάρος μαγγάνιο, καταγωγής Λαϊκής Δημοκρατίας της Κινας και που υπάγεται στον κωδικό ΣΟ ex 8111 00 11.

Βρυξέλλες, 28 Σεπτεμβρίου 1993.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 15 της 21. 1. 1992, σ. 12.